Diari Oficial de la Generalitat Valenciana


Sumari del DOGV 2535, del 22-06-1995 (1995/835130)

ORDRE de 2 de juny de 1995, de la Conselleria d'Educació i Ciència, per la qual es convoca el concurs públic d'ajudes per al desplegament de projectes de compensació educativa en centres privats concertats que impartesquen ensenyaments d'Educació Infantil, Primària i Educació General Bàsica, finançats amb fons públics, per al curs 1995/96.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1995/06/02/(1)/dof/vci/html**

### Dades del document

Número de DOGV
:   2535

Data del DOGV
:   22-06-1995

Secció del DOGV
:   DISPOSICIONS GENERALS

Número del document
:   1995/835130


Data del document
:   02-06-1995

Organisme emissor
:   Conselleria de Educació i Ciència

Tipus de document
:   Ordre

ORDRE de 2 de juny de 1995, de la Conselleria d'Educació i Ciència, per la qual es convoca el concurs públic d'ajudes per al desplegament de projectes de compensació educativa en centres privats concertats que impartesquen ensenyaments d'Educació Infantil, Primària i Educació General Bàsica, finançats amb fons públics, per al curs 1995/96.   
La Llei Orgànica del Dret a l'Educació desplega el compromís establert per la Constitució i reconeix el dret de tots els ciutadans i ciutadanes a una educació que assegure el ple desenvolupament de la seua personalitat i promoga el principi d'igualtat d'oportunitats sense discriminacions de cap mena.  
En aquest sentit, la Llei Orgànica d'Ordenació General del Sistema Educatiu, en el títol cinquè, «De la compensació de les desigualtats en l'Educació», regula que els poders públics desenvoluparan les accions de caràcter compensatori en relació amb les persones, grups i àmbits territorials que es troben en situacions desfavorides, per a la qual cosa proveiran els recursos econòmics.  
En aquest context, l'atenció educativa preferent i diferenciada prestada a col·lectius desfavorits per raons de tipus geogràfic, socioeconòmic o cultural, assolida mitjançant la implantació i desplegament dels projectes d'actuació educativa preferent, aconsella continuar en la línia empresa a partir de l'aplicació del Reial Decret 1.174/1983, de 27 d'abril, sobre educació compensatòria. D'aquesta manera, i en concordança amb el que s'assenyala en l'article 65.3 de la LOGSE, es contribuirà a continuar millorant la qualitat de l'ensenyament dels centres docents d'Educació Infantil i Primària ubicats a zones rurals i urbanes desfavorides o susceptibles de millorar aspectes relacionats amb la integració de minories ètniques.  
Per tot això, en virtut de les facultats que em confereix l'article 35 de la Llei de Govern Valencià,  
ORDENE:  
Primer  
1. Convocar concurs públic d'ajudes per al desplegament de projectes de compensació educativa a centres privats concertats que impartesquen ensenyaments d'Educació Infantil, Primària i Educació General Bàsica, finançats amb fons públics, per al curs 1995/96, a l'àmbit de la Comunitat Valenciana.  
2. Aprovar les bases i els models de sol·licitud pels quals es regirà aquesta convocatòria inclosos en els annexos.  
Segon  
L'import global màxim de les ajudes que s'han de concedir per al desplegament de projectes de compensació educativa de centres privats concertats que impartesquen ensenyaments d'Educació Infantil, Preescolar, Primària i EGB no podrà excedir els trenta-dos milions de pessetes (61.259.422 PTA), que se sufragaran a càrrec de la línia pressupostària 4.09,del programa 422.20, secció 09, servei 02, del capítol IV dels pressupostos de la Generalitat Valenciana, destinats al finançament de projectes d'actuació educativa preferent.  
DISPOSICIONS FINALS  
Primera  
Autoritze les direccions generals d'Ordenació i Innovació Educativa i Centres Docents perquè dicten, en l'àmbit de les seues competències, les resolucions necessàries per al desplegament i execució d'aquesta ordre.  
Segona  
La present ordre entrarà en vigor el mateix dia de la seua publicació en el Diari Oficial de la Generalitat Valenciana.  
Contra aquesta ordre, que esgota la via administrativa, els titulars dels centres privats concertats podran interposar-hi, després de comunicar-ho prèviament al conseller d'Educació i Ciència, un recurs contenciós administratiu davant del Tribunal Superior de Justícia de la Comunitat Valenciana en el termini de dos mesos comptadors des de l'endemà de la seua publicació, d'acord amb el que estableixen l'article 110 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú i els articles 57 i 58 de la Llei de la Jurisdicció Contenciosa Administrativa. Tot això, sense perjudici del fet que se'n puga interposar qualsevol altre que s'estime procedent.  
València, 2 de juny de 1995  
El conseller d'Educació i Ciència,  
JOAN ROMERO I GONZáLEZ  
ANNEX I  
Bases  
Primera. Objectiu i característiques dels projectes  
1. Serà considerat com a projecte de compensació educativa tot projecte de centre que reculla aspectes específics adreçats a incorporar o prorrogar actuacions educatives compensadores que discriminen positivament sectors desfavorits per circumstàncies de tipus geogràfic, socioeconòmic, cultural o ètnic.  
2. En aquest sentit tindran la consideració de projectes de compensació educativa tots els projectes dels centres que despleguen un projecte de compensació educativa, aprovat per la Resolució de 19 d'agost de 1994, de la Direcció General de Centres Docents.  
3. Per la seua natura, els projectes de compensació educativa han de presentar les característiques pròpies d'un projecte d'innovació educativa adaptat a les peculiaritats de la comunitat educativa en què s'ha d'aplicar. A aquest efecte, la seua elaboració i desplegament haurà de produir-se d'acord amb la circular conjunta sobre projectes de compensació educativa, de 10 de maig de 1992, de la Direcció General de Centres i Promoció Educativa i de la Direcció General d'Ordenació i Innovació Educativa.  
Segona. Participants  
Podran participar en aquest concurs públic d'ajudes, els centres privats concertats finançats amb fons públics que impartesquen ensenyaments d'Educació Infantil i Preescolar, d'Educació Primària i/o Educació General Bàsica.  
Tercera. Sol·licituds i documentació  
1. Pròrroga de projectes  
Els centres que despleguen un projecte de compensació educativa, aprovat per la Resolució de 19 d'agost de 1994 (DOGV de 15 de setembre), i consideren que aquest ha de continuar-se, amb independència del fet que se n'hi introduesquen o no modificacions en el projecte aprovat, podran sol·licitar la pròrroga d'aquest formalitzant la sol·licitud que apareix en l'annex II i acompanyant-la de la següent documentació:  
- Original i dues còpies d'una memòria sobre les actuacions de compensació educativa, que haurà de tenir una extensió màxima de 10 fulls i recollir els següents aspectes:  
a) Grau de consecució dels objectius.  
b) Propostes de modificació, si n'hi ha, que s'introduiran en el projecte de compensació educativa del centre per al curs 1995/96.  
c) Proposta raonada dels recursos necessaris.  
- Còpia de l'acta de la reunió mantinguda pel claustre de professors, en què s'aprova la memòria.  
- Còpia de l'acta de la reunió mantinguda pel consell escolar del centre, en què s'aprova l'esmentada memòria.  
2. Projectes nous  
Els centres que vulguen incorporar actuacions específicament compensadores al seu projecte educatiu hauran de formalitzar les sol·licituds segons el model de l'annex III. Les esmentades sol·licituds hauran d'anar acompanyades de la següent documentació:  
- Original i dues còpies d'una memòria, que sobre els aspectes específics de la compensació de desigualtats ha d'incloure's en el projecte de compensació educativa del centre per al curs 1995/96. Aquests aspectes giraran a l'entorn de:  
a) Característiques socioeconòmiques i culturals de l'àmbit territorial d'incidència.  
b) Problemes educatius que motiven la sol·licitud.  
c) Objectius que es pretenen aconseguir.  
d) Aspectes organitzatius, curriculars i metodològics que han d'incloure's en el projecte curricular del centre per al desplegament del projecte de compensació educativa.  
e) Previsió de la duració o temporització del projecte.  
f) Situació administrativa del professorat de la plantilla del centre.  
g) Proposta raonada dels recursos extraordinaris necessaris.  
h) Procediment d'avaluació que s'ha d'aplicar.  
- Còpia de l'acta de la reunió mantinguda pel claustre de professors, en què s'aprova la memòria.  
- Còpia de l'acta de la reunió mantinguda pel consell escolar del centre, en què s'aprova l'esmentada memòria.  
Quarta. Presentació i termini  
1. Les sol·licituds, acompanyades dels documents indicats en la base anterior, hauran d'anar dirigides a la Direcció General de Centres Docents i podran presentar-se al Registre de les direccions territorials d'Educació, als centres d'informació de l'Oficina d'Informació, Iniciatives i Reclamacions de la Generalitat Valenciana, o per qualsevol dels mitjans establerts en l'article 38 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
2. El termini de presentació finalitzarà una vegada haja transcorregut un mes a partir de la data de publicació d'aquesta convocatòria en el Diari Oficial de la Generalitat Valenciana.  
Cinquena. Ajudes  
1. Les ajudes consisitiran en assignacions específiques en concepte de sobredotació per despeses de funcionament, a fi de desplegar el projecte de compensació educativa del centre corresponent al curs 1995/96.  
2. Les assignacions econòmiques específiques es determinaran en funció de l'avaluació efectuada per l'administració educativa i de les disponibilitats pressupostàries.  
3. Als centres que per resolució d'aquesta convocatòria se'ls concedesca ajudes per desplegar un projecte de compensació educativa, se'ls aplicarà criteris de preferència en la distribució dels recursos per part de la Conselleria d'Educació i Ciència.  
Sisena. Control i justificació dels recursos econòmics  
1. Atés el caràcter de sobredotació per despeses de funcionament d'aquestes ajudes, en els documents de control de l'activitat econòmica del centre, caldrà que s'hi especifique clarament els ingressos i les despeses que es produesquen per raó del projecte de compensació educativa subvencionat per aquesta convocatòria, segons el que s'estableix en l'Ordre de 2 de maig de 1991, de la Conselleria de Cultura, Educació i Ciència (DOGV 9-7-1991).  
2. Els centres, per a poder rebre els recursos concedits per raó d'aquesta convocatòria, hauran de justificar documentalment davant de la Direcció General de Centres Docents les despeses que específicament haja suposat el desplegament del projecte de compensació educativa. A aquest efecte, els centres podran optar per una de les següents modalitats de justificació:  
a) Justificació prèvia a la subvenció:  
Caldrà presentar els documents d'índole econòmica que justifiquen les despeses en recursos humans o materials previstos en el projecte original o, en cas de pròrroga, en la memòria, com a necessaris, per a la seua implantació i desplegament.  
La justificació s'haurà d'efectuar per un import igual o superior a l'ajuda concedida, a més a més d'exigir-se, amb caràcter previ, la comunicació escrita a la Direcció General de Centres Docents de l'opció per aquesta modalitat de justificació i de la renúncia expressa a la modalitat prevista en l'apartat b).  
b) No justificació prèvia a la subvenció:  
En aplicació de l'article 47 del Decret Legislatiu de 26 de juny de 1991, pel qual s'aprova el text refós de la Llei de la Hisenda Pública, els beneficiaris hauran de complir el següent:  
b.1) Presentar al Servei Territorial de la Conselleria d'Economia i Hisenda de la respectiva província un aval bancari per import de la subvenció aprovada més un 10% d'aquesta, que servirà per garantir la subvenció i altres despeses i interessos de demora, en el supòsit que el beneficiari incomplesca la normativa que regula la subvenció. En l'aval s'haurà d'especificar, com a únic beneficiari, la Direcció General de Centres Docents de la Conselleria d'Educació i Ciència de la Generalitat Valenciana, òrgan competent per a ordenar la seua execució o bé la seua anul·lació o devolució a la persona interessada, en funció del grau de compliment dels requisits establerts en la normativa vigent.  
b.2) Presentar a la Direcció General de Centres Docents, perquè en quede constància i s'arxive, una fotocòpia compulsada de l'aval bancari i una còpia acreditativa d'haver-se efectuat el dipòsit de l'aval al Servei Territorial de la Conselleria d'Economia i Hisenda.  
L'anul·lació i devolució de l'aval a la persona interessada només serà possible, si el beneficiari ha aportat davant de la Direcció General de Centres Docents la documentació de tipus econòmic, prevista en l'apartat a) a fi de justificar l'ajuda concedida, establint com a termini límit per a la justificació el 30 de setembre de 1996.  
Els terminis per a la presentació de la documentació a què es refereix l'apartat a), així com aquells que hagen de regir per a la constitució de l'aval i la seua posterior presentació davant de la Direcció General de Centres Docents, seran fixats en la resolució definitiva de la present convocatòria.  
Tota la documentació a què es refereixen els apartats anteriors haurà de ser original o fotocòpies compulsades.  
Setena. Comissió seleccionadora  
1. La concessió de les ajudes es farà després de la proposta prèvia realitzada per una comissió seleccionadora, que estarà composta per:  
President:  
- El director general d'Ordenació i Innovació Educativa o persona en qui delegue.  
Vocals:  
- La cap del Servei d'Ordenació Acadèmica de la Direcció General d'Ordenació i Innovació Educativa o persona en qui delegue.  
- El cap del Servei de Centres Públics de la Direcció General de Centres Docents o persona en qui delegue.  
- El cap de la Secció d'Educació Infantil, Primària i Compensatòria del Servei de Planificació de la Direcció General de Centres Docents.  
- Tres inspectors d'Educació, en representació de cadascuna de les direccions territorials d'Educació, designats pels respectius directors territorials.  
- Un assessor de compensació de les desigualtats dels centres de professors, designat pel director general d'Ordenació i Innovació Educativa.  
- Un director d'un centre privat concertat, en què es desplegue un projecte de compensació educativa, designat pel director general d'Ordenació i Innovació Educativa.  
Secretari:  
- Un funcionari de la Direcció General d'Ordenació i Innovació Educativa, designat pel director general, amb veu però sense vot.  
2. A les reunions de la comissió podran assistir, amb veu però sense vot, representants dels sindicats que formen part de la Mesa Sindical Sectorial d'Educació.  
Vuitena. Criteris de selecció  
1. Seran motiu d'atenció preferent aquells centres que, al parer de la Comissió, oferesquen alternatives educatives viables i presenten les següents característiques:  
a) Centres ubicats a zones urbanes marginals, els projectes dels quals donen prioritat l'atenció d'aspectes relacionats amb:  
- tractament específic de l'absentisme, rebuig i deserció escolar;  
- educació intercultural, respecte a les minories ètniques;  
- integració escolar, familiar i social;   
- promoció de la salut.  
b) Pròrroga de projectes de compensació educativa que hagen sigut avaluats positivament per l'administració educativa.  
La comissió, després d'avaluar la documentació presentada pels centres d'acord amb la major o menor adequació a aquesta convocatòria, elevarà la corresponent proposta a la Direcció General de Centres Docents.  
Novena. Resolució  
1. Resolució provisional.  
Una vegada coneguda la proposta de la comissió a què es refereix la base anterior, la Direcció General de Centres Docents dictarà una resolució provisional.  
Aquesta resolució resolució es farà pública en els taulers d'anuncis de les direccions territorials d'Educació i de la Conselleria d'Educació i Ciència.  
Si el consell escolar i el claustre de professors de cada centre consideren no realitzable el projecte proposat amb els recursos concedits, hauran d'al·legar aquesta circumstància renunciant al desplegament d'aquest i notificar-ho per escrit al director general d'Ordenació i Innovació Educativa abans dels 30 dies des de la publicació de la resolució provisional. L'esmentada notificació no haurà de fer-se en cas d'acceptació de l'ajuda concedida per al resolució provisional. La no presentació de cap notificació suposarà l'acceptació de la incorporació o pròrroga de la inclusió dels aspectes compensadors en el projecte de centre per al curs 1995/96.  
2. Resolució definitiva.  
Vistes les renúncies, la comissió de selecció ajustarà, si es considera necessari, els recursos concedits per la resolució provisional i elevarà la proposta a la directora general de Centres Docents, la qual dictarà la resolució definitiva que serà publicada en el Diari Oficial de la Generalitat Valenciana.  
En el cas del silenci administratiu, s'entendrà que la sol·licitud ha sigut desestimada.  
Deu. Obligacions dels centres  
1. Amb l'acceptació de la inclusió o pròrroga dels aspectes compensadors en el seu projecte educatiu, els centres privats concertats que impartesquen ensenyaments d'Educació Primària i Educació General Bàsica es comprometen, a més a més del control i justificació dels recursos econòmics assenyalats en la base setena, a:  
a) Reflectir en la programació general anual i en la memòria de fi de curs la incidència específica dels aspectes compensadors en les activitats del centre.  
b) Comunicar a la Conselleria d'Educació i Ciència la dotació de subvencions o ajudes, atorgades per altres administracions o ens públics o privats, per a la mateixa finalitat.  
Onze. Anulació dels projectes o disminució dels recursos  
1. L'incompliment de qualsevol de les condicions que s'arrepleguen en aquesta convocatòria podrà ser causa de l'anul·lació de la concessió d'ajudes o de la disminució dels recursos.  
2. Pel que fa a la modificació de la resolució de la concessió i del reintegrament de les quantitats percebudes, s'aplicarà el que estableixen els apartats 8 i 9 de l'article 47 del Decret Legislatiu de 26 de juny de 1991 (DOGV de 17 de juliol), pel qual s'aprova el text refós de la Llei de la Hisenda Pública de la Generalitat Valenciana.  
ANNEX II  
Model de sol·licitud de centres que despleguen un projecte de compensació educativa i que prorroguen aquest projecte per al curs 1995/96.  
(Nom) ..., com a director/a del centre ..., de ..., província d ..., amb número de codi ...,  
EXPOSE:  
a) Que davant de la convocatòria del concurs públic d'ajudes per al desplegament de projectes de compensació educativa, per ordre de la Conselleria d'Educació i Ciència, de 2 de juny de 1995, hi concórrec en representació de la institució escolar que dirigesc.  
b) Que, d'acord amb el punt 1 de la base 3a de la convocatòria, hi adjunte la següent documentació:  
(marque amb una X els documents presentats)  
- Original i dues còpies de la memòria sobre les actuacions de compensació educativa que desplega el centre.  
 - Original i dues còpies de la memòria sobre les modificacions realitzades al projecte per al curs 1995/96.  
 - Còpia de l'acta de la reunió mantinguda pel claustre de professors, en què es comprometa a continuar les accions compensadores del projecte.  
 - Còpia de l'acta de la reunió mantinguda pel consell escolar, en què també s'aprova la pròrroga del projecte que el centre desplega.  
Per tot això,  
SOL·LICITE:  
La pròrroga de les ajudes concedides en el curs 1994/95 per al desplegament del projecte durant el curs 1995/96 i l'acceptació de les condicions que determinen les bases de la convocatòria.  
... , ... d ... de 1995.  
 (signatura)  
DIRECCIó GENERAL DE CENTRES DOCENTS. VALèNCIA  
ANNEX III  
Model de sol·licitud de centres que no despleguen un projecte de compensació educativa  
(Nom) ..., com a director/a del centre de ..., província d ..., amb número de codi ...,  
EXPOSE:   
a) Que davant de la convocatòria de concurs públic d'ajudes per al desplegament de projectes de compensació educativa, per ordre de la Conselleria d'Educació i Ciència, de 2 de juny de 1995, hi concórrec en representació de la institució escolar que dirigesc.  
b) Que, d'acord amb el punt 2 de la base 3a. de la convocatòria, hi adjunte la següent documentació.  
- Original i dues còpies de la memòria i dels seus annexos.  
- Còpia de l'acta de la reunió mantinguda pel claustre de professors.  
- Còpia de l'acta de la reunió mantinguda pel consell escolar.  
Per tot això,  
SOL·LICITE:  
L'aprovació de l'esmenta projecte i l'acceptació de les condicions que determinen les bases de la convocatòria.  
... , ... d ... de 1995  
(signatura)  
DIRECCIó GENERAL DE CENTRES DOCENTS. VALèNCIA


Còpia Permalink ELI